อมร อมรรัตนานนท์

**อมร อมรรัตนานนท์** (เกิด 9 พฤษภาคม พ.ศ. 2502) เป็นนักเคลื่อนไหวทางการเมืองและนักการเมืองชาวไทย อดีตที่ปรึกษารัฐมนตรี​ว่าการกระทรวงเกษตรและสหกรณ์

## ประวัติ
จบประถมต้นที่โรงเรียนบ้านหนองเขื่อนช้าง ประถมปลายโรงเรียนวิหารแดง มัธยมศึกษาตอนต้น จากโรงเรียนสระบุรีวิทยาคม เรียนต่อชั้นมัธยมศึกษาตอนปลายที่โรงเรียนวัดราชาธิวาส กรุงเทพฯ จากนั้นได้เข้าสู่ขบวนการนักศึกษา จากการขอสมัครเป็นเป็นผู้ปฏิบัติงานของศูนย์กลางนักเรียนแห่งประเทศไทย ซึ่งขณะนั้นอยู่ที่ตึกสันทนาการ มหาวิทยาลัยมหิดล 
 
ถือเป็นหนึ่งในคนเดือนตุลา ที่มีบทบาทสำคัญ โดยก่อนหน้านั้นเป็นเลขาธิการศูนย์กลางนักเรียนในปี พ.ศ. 2519 และนำนักเรียนขาสั้นเข้าร่วมเหตุการณ์ 6 ตุลา จากนั้นถูกเจ้าหน้าที่ตำรวจจับกุมเป็นเวลา 3 วัน ก่อนที่จะหนีเข้าป่า เฉกเช่นนักศึกษาคนเดือนตุลาอื่น ๆ ในยุคนั้น โดยเข้าร่วมกับพรรคคอมมิวนิสต์แห่งประเทศไทย เขตงานสุราษฎร์ธานี โดยมีเพื่อนร่วมเขตงานเดียวกันคือ สุวิทย์ วัดหนู หลังจากนั้นเมื่อเกิดวิกฤตป่าแตก จึงกลับเข้าหาครอบครัวทำมาหากิน เหมือนนักศึกษาคนอื่น ๆ ที่ออกจากป่าในช่วงนั้น

ในช่วงเหตุการณ์พฤษภาทมิฬ ได้เข้าร่วมกับ คณะกรรมการรณรงค์เพื่อประชาธิปไตย ขับไล่พลเอก สุจินดา คราประยูร และต่อมาเข้ารับตำแหน่งเลขาธิการเครือข่ายเดือนตุลา ปี พ.ศ. 2540–2542

ในปี พ.ศ. 2552 อมร ได้เปลี่ยนชื่อตัวเองมาเป็น อมรเทพ อมรรัตนานนท์ และรัชต์ยุตม์ ศิรโยธินภักดี ตามลำดับ แต่ปัจจุบันได้กลับมาใช้ชื่อเดิม

## บทบาทการเมือง
อมร เข้ามาเกี่ยวข้องกับพรรคไทยรักไทย เมื่อมีการจัดตั้งพรรค โดยได้รับการชักชวนจากภูมิธรรม เวชยชัย ให้เข้าร่วมคิดร่วมสร้างพรรค หลังการเลือกตั้ง พ.ศ. 2544 ชื่อของอมรเข้าไปเป็นหนึ่งในคณะทำงานของสมศักดิ์ เทพสุทิน และได้รับแต่งตั้งจากสมศักดิ์ให้เข้ารับแต่งตั้งเป็นรองเลขาธิการ สำนักงานกองทุนฟื้นฟูและพัฒนาเกษตรกรแต่เกิดปัญหาความขัดแย้งภายในกองทุนฯ ทำให้ต้องลาออกในระยะเวลาต่อมา และต่อมาอมรได้เข้าร่วมการขับไล่ ทักษิณ ชินวัตร ให้ลาออกจากตำแหน่งนายกรัฐมนตรีด้วย

อมร ได้สมัครเข้าเป็นสมาชิกพรรคมัชฌิมาธิปไตย และลงเลือกตั้งในปลายปี พ.ศ. 2550 ในเขต 12 กรุงเทพมหานคร ซึ่งประกอบด้วยเขตบางกอกน้อย, เขตตลิ่งชัน และเขตทวีวัฒนา แต่ไม่ได้รับการเลือกตั้ง

ในปี พ.ศ. 2551 ที่พันธมิตรประชาชนเพื่อประชาธิปไตยปักหลักชุมนุมเพื่อขับไล่รัฐบาลสมัคร สุนทรเวช ที่เชิงสะพานมัฆวานรังสรรค์ นายอมรซึ่งขณะนั้นยังคงใช้ชื่อว่า อมร มีบทบาทเป็นโฆษกบนเวทีคู่กับพิชิต ไชยมงคล และถูกหมายจับร่วมกับแกนนำและผู้ชุมนุมคนอื่น ๆ อีก 9 คน ในการบุกเข้าทำเนียบรัฐบาล ในวันที่ 26 สิงหาคม ปีเดียวกัน รวมทั้งถูกออกหมายเรียกในข้อหาบุกยึดสนามบินสุวรรณภูมิในปลายปีเดียวกันด้วย

ในปี พ.ศ. 2553 เป็นสมาชิกพรรคการเมืองใหม่ พร้อมกับลงเลือกตั้งเป็นสมาชิกสภากรุงเทพมหานคร ในเขตพระนคร แต่ไม่ได้รับการเลือกตั้ง

ในปี พ.ศ. 2556–57 ได้เข้าร่วมชุมนุมกับเครือข่ายนักศึกษาประชาชนปฏิรูปประเทศไทย อันเป็นแนวร่วมกับกลุ่มคณะกรรมการประชาชนเพื่อการเปลี่ยนแปลงปฏิรูปประเทศไทยให้เป็นประชาธิปไตยที่สมบูรณ์แบบอันมีพระมหากษัตริย์ทรงเป็นประมุข และกองทัพประชาชนโค่นระบอบทักษิณ ในการชุมนุมต่อต้านรัฐบาลในขณะนั้น

ในปลายปี พ.ศ. 2561 ได้สมัครเป็นสมาชิกพรรคประชาธิปัตย์ และได้รับการอนุมัติให้ลงสมัครรับเลือกตั้งในพื้นที่เขต 2 จังหวัดสระบุรี ซึ่งประกอบด้วยอำเภอแก่งคอย, อำเภอวิหารแดง, มวกเหล็ก วิหารแดง วังม่วง ในการเลือกตั้งในวันที่ 24 กุมภาพันธ์ พ.ศ. 2562 แต่ไม่ได้รับเลือกตั้ง

## อ้างอิง

## แหล่งข้อมูลอื่น
* 

หมวดหมู่:บุคคลจากอำเภอวิหารแดง
หมวดหมู่:นักการเมืองไทย
หมวดหมู่:นักเคลื่อนไหวชาวไทย
หมวดหมู่:พรรคคอมมิวนิสต์แห่งประเทศไทย
หมวดหมู่:พรรคไทยรักไทย
หมวดหมู่:พรรคมัชฌิมาธิปไตย
หมวดหมู่:พรรคสังคมประชาธิปไตยไทย
หมวดหมู่:พรรคประชาธิปัตย์
หมวดหมู่:บุคคลที่เกี่ยวข้องกับเหตุการณ์ 14 ตุลา
หมวดหมู่:บุคคลที่เกี่ยวข้องกับเหตุการณ์ 6 ตุลา
หมวดหมู่:พันธมิตรประชาชนเพื่อประชาธิปไตย